CELEX: C2006/294/107
Language: sk
Date: 2006-12-02 00:00:00
Title: Vec T-258/06: Žaloba podaná 12. septembra 2006 – Nemecko/Komisia

2.12.2006   
            
            
               SK
            
            
               Úradný vestník Európskej únie
            
            
               C 294/52
            
         Žaloba podaná 12. septembra 2006 – Nemecko/Komisia
   (Vec T-258/06)
   (2006/C 294/107)
   Jazyk konania: nemčina
   Účastníci konania
   
      Žalobkyňa: Spolková republika Nemecko (v zastúpení: M. Lumma a C. Schulze-Bahr, splnomocnení zástupcovia)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť výkladové oznámenie Komisie z 23. júna 2006 o právnych predpisoch Spoločenstva uplatniteľných na zadávanie zákaziek, na ktoré sa úplne alebo čiastočne nevzťahujú smernice o verejnom obstarávaní,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobkyňa svojou žalobou napáda výkladové oznámenie Komisie o právnych predpisoch Spoločenstva uplatniteľných na zadávanie zákaziek, na ktoré sa úplne alebo čiastočne nevzťahujú smernice o verejnom obstarávaní, ktoré bolo uverejnené 24. júla 2006 na internetovej stránke Komisie a 1. augusta 2006 v Úradnom vestníku (Ú. v. ES C 179, s. 2).
   Žalobkyňa uvádza na odôvodnenie svojej žaloby, že Komisia nie je oprávnená vydať sporné oznámenie. Žalobkyňa v tejto súvislosti uvádza, že napadnuté oznámenie obsahuje nové pravidlá verejného obstarávania, ktoré idú nad rámec povinností vyplývajúcich z platného práva Spoločenstva. Tieto časti vytvárajú právne záväzné účinky pre členské štáty. V ES však neexistuje splnomocnenie, na ktorého základe by žalovaná mohla vydávať takéto predpisy. V dôsledku toho ide podľa názoru žalobkyne v zásade o prípad faktickej legislatívy.
   Žalobkyňa vytýka ďalej žalovanej, že vytvorením záväzných predpisov porušila inštitucionálnu rovnováhu medzi Radou, Európskym parlamentom a Komisiou.
   Žalobkyňa uvádza záverom, že aj keby Komisia bola oprávnená vydať napadnuté oznámenie, treba toto oznámenie zrušiť, pretože bola porušená zásada právnej istoty. Žalovaná sa mala odvolať na právny základ, ktorý prichádza do úvahy, a výslovne ho v danom právnom akte uviesť. Komisia tak porušila aj svoju povinnosť uviesť odôvodnenie stanovenú v článku 253 ES.